सानिया एकल रैंकिंग में 63वें स्थान पर  
सानिया मिर्जा नवीनतम डब्ल्यूटीए टेनिस रैंकिंग में एक स्थान ऊपर चढ़ने वाली एकमात्र भारतीय खिलाड़ी हैं।
सानिया मिर्जा नवीनतम डब्ल्यूटीए टेनिस रैंकिंग में एक स्थान ऊपर चढ़ने वाली एकमात्र भारतीय खिलाड़ी हैं जबकि लगभग सभी शीर्ष खिलाड़ी अपनी पुरानी रैंकिंग पर बरकरार हैं। अमेरिकी ओपन में अपने अभियान की शुरुआत अपनी पूर्व जोड़ीदार शहर पीर के खिलाफ करने वाली सानिया एकल में 64वें से 63वें स्थान पर पहुंच गई हैं। वह युगल रैंकिंग में 11वें पायदान पर बरकरार है। डब्ल्यूटीए युगल की रेस टू इयर एंड चैम्पियनशिप में वह रूस की एलेना वेसनीना के साथ तीसरे स्थान पर कायम है।   एटीपी एकल में सोमदेव देववर्मन (64) अपनी पुरानी रैंकिंग पर काबिज हैं जबकि युगल में महेश भूपति (06), लिएंडर पेस (08) और रोहन बोपन्ना (09) की रैंकिंग में कोई बदलाव नहीं हुआ है। युगल टीम रैंकिंग में भूपति और पेस चौथे जबकि बोपन्ना और उनके पाकिस्तानी जोड़ीदार ऐसाम उल हक कुरैशी छठे नंबर पर हैं।